ป.ป.ส. เผยผลการดำเนินงานตลอดปี 2562 สามารถสกัดเคมีภัณฑ์และสารตั้งต้น จากที่สามเหลี่ยมทองคำได้กว่า 43 ตัน
ป.ป.ส. เผยผลการดำเนินงานตลอดปี 2562 สามารถสกัดเคมีภัณฑ์และสารตั้งต้น จากที่สามเหลี่ยมทองคำได้กว่า 43 ตัน จับคดียาเสพติดได้กว่า 90,000 คดี พร้อมลดจำนวนผู้เสพหน้าใหม่ต่อเนื่องนายนิยม เติมศรีสุข เลขาธิการคณะกรรมการป้องกันและปราบปรามยาเสพติด หรือ ป.ป.ส. สรุปผลการดำเนินงานของ ป.ป.ส. ตลอดปี 2562 โดยยืนยันถึงความสำเร็จในการสกัดกั้นเคมีภัณฑ์และสารตั้งต้น จากพื้นที่สามเหลี่ยมทองคำ ได้กว่า 43 ตัน ซึ่งจำนวนนี้หากนำไปผลิตยาบ้าจะได้กว่า 700 ล้านเม็ด หรือผลิตไอซ์ ได้กว่า 6 ตัน ขณะที่ การตรวจยึดจับกุมยาเสพติดทุกประเภท ก็เพิ่มขึ้นเช่นกัน โดยความสำเร็จนี้ เป็นผลมาจากการยกระดับความร่วมมือระหว่าง 6 ประเทศลุ่มน้ำโขง ในการแก้ปัญหายาเสพติดในพื้นที่สามเหลี่ยมทองคำ ด้วยการเปิดปฏิบัติการแม่น้ำโขง 1511 พร้อมกันทั้ง 6 ประเทศลุ่มน้ำโขง ส่วนการปราบปรามผู้ค้ารายสำคัญ ในปี 2562 ก็ดำเนินการได้มากขึ้น โดยมีการจับผู้ผลิต นำเข้า ส่งออก และครอบครองยาเสพติด เพิ่มเป็น 92,000 คดี จากกว่า 80,000 คดี สะท้อนถึงการมุ่งเน้นดำเนินการกับผู้ค้ารายใหญ่ มากกว่าผู้ค้ารายย่อยและผู้เสพ ขณะที่ การจับยึดยาเสพติดในพื้นที่ตามชายแดน ก็เพิ่มมากขึ้นเช่นกัน พร้อมยึดทรัพย์ขบวนการค้ายาเสพติดได้อีกกว่า 1,000 ล้านบาท นอกจากนี้ ยังสามารถนำผู้เสพ เข้ารับการบำบัดรักษาได้อีกกว่า 2 แสนราย ตามเป้าหมายและมีผู้กลับมาเสพซ้ำลดน้อยลง ส่วนมาตรการป้องกัน มุ่งเน้นไปที่เด็ก และผู้ใช้แรงงาน ซึ่งเป็นกลุ่มเสี่ยงติดยาเสพติด ส่งผลให้ผู้เสพรายใหม่ลดลงต่อเนื่องอย่างไรก็ตาม เลขาธิการ ป.ป.ส. ระบุว่า ยาบ้า ยังเป็นปัญหาหลัก ที่ ป.ป.ส. ยังต้องจับตาเป็นพิเศษ เนื่องจากที่ผ่านมา การจับกุมและผู้เสพกว่าร้อยละ 70 มีการใช้ยาบ้า ส่วนที่เหลือเป็นยาเสพติดประเภทอื่น แต่พบว่า กัญชา มีแนวโน้มการเสพมากขึ้น ซึ่งเชื่อว่า มาจากความเข้าใจคาดเคลื่อนเกี่ยวกับนโยบายการใช้ประโยชน์จากกัญชา ซึ่งทาง ป.ป.ส. เร่งสร้างการรับรู้แล้ว เช่นเดียวกับ ยาเค ที่พบมีการใช้มากขึ้น โดยเฉพาะ ในสถานบันเทิง ซึ่งทาง ป.ป.ส. จะดำเนินการป้องกันและปราบปรามต่อไป